A Krisztus-követésre és az életszentségre való meghívás egyetemes, mindnyájunknak szól: Amint Szent, aki titeket meghívott, legyetek ti is szentek bármely körülmények között! 1Pt 1,15-16. Jézus azt mondta a tanítványainak: Ha valaki utánam akar jönni, tagadja meg önmagát, vegye föl a keresztjét és kövessen engem. Mt 16,24 Aki nekem szolgál, engem kövessen! Jn 12,26 Isten azonban sajátos kezdeményezésével néhányakat kiválaszt, hogy a szorosabb úton szerzetesként és/vagy papként kövessék Fiát, Jézus Krisztust. Az isteni Mester személyesen hívta meg az apostolokat, „hogy vele legyenek, s hogy elküldje őket hirdetni az igét, és hatalmat adott nekik, hogy kiűzhessék az ördögöket”. Mk 3,14–15 Később új tanítványok, a szolgálatban hű munkatársak csatlakoztak hozzájuk. Így az évszázadok során, az Úr hívására válaszoló és a Szentlélek művének engedelmeskedő papok és Istennek szentelt személyek megszámlálhatatlan serege állt az Egyházban egészen az evangélium szolgálatába. Adjunk hálát az Úrnak, aki ma is hív munkásokat szőlőjébe. S bár igaz, hogy a föld egyes részein aggasztóan kevés a pap, megerősít minket az a rendíthetetlen bizonyosság, hogy ő, az Úr az, aki szilárdan vezeti Egyházát az idők ösvényein Isten országának végső beteljesüléséig. Irgalmas szeretetének kifürkészhetetlen tervei szerint szabadon választ és hív mindenféle kultúrájú és életkorú embereket, hogy kövessék őt.
Azoknak pedig, akiket Isten hív, figyelmesen kell hallgatniuk, és bölcsen megérteniük az isteni tervet, nagylelkűen és készségesen elfogadni azt, komolyan el kell mélyíteniük a papi és szerzetesi hivatás sajátosságait, hogy felelősségteljesen és meggyőződéssel tudjanak megfelelni. Isten szabad kezdeményezése az ember szabad válaszát várja. Pozitív választ, amely mindig feltételezi Isten rólunk alkotott tervének elfogadását; olyan választ, mely befogadja az Úr szeretetből fakadó kezdeményezését, és a meghívott számára kötelező erkölcsi követelménnyé válik, hálás tiszteletet fejez ki Isten iránt és teljes együttműködést azzal a tervvel, melyet Ő a történelemben valósít meg.
A papok hivatottak arra, hogy a századokon át, az Úr dicsőséges eljöveteléig folytonosan megjelenítsék a Szentmise üdvözítő misztériumát. Az Eucharisztia ünneplésekor maga Krisztus cselekszik azokban, akiket ő papjainak választ. Segíti őket, hogy válaszuk növekedjen bizalomban és hálában, mely szétoszlat minden félelmet, amikor megtapasztaljuk saját gyengeségünket, vagy amikor megtapasztaljuk a meg nem értés és az üldözés kegyetlenségét. vö. Róm 8,26–39 Annak tudata, hogy Krisztus szeretete megváltott minket – amelyet minden szentmise táplál a hívőkben és különösen a papokban –, ébressze föl bennük a bizalommal teli ráhagyatkozást Krisztusra, aki életét adta értünk.
Az Úrban való hit és a „megszentelt” szerzetesi élet ajándékának elfogadása oda vezeti a meghívottakat, hogy hálatelt lélekkel rábízzák magukat és kövessék az Ő üdvözítő tervét. Ha ez megvalósul, a „meghívott” szívesen elhagy mindent, és belép az isteni Mester iskolájába. Ekkor termékeny párbeszéd kezdődik Isten és az ember között, titokzatos találkozás a meghívó Úr szeretete és a szeretetben válaszoló ember szabadsága között, akinek Jézus szavai visszhangzanak lelkében: „Nem ti választottatok engem, hanem én választottalak benneteket, s arra rendeltelek, hogy menjetek, teremjetek gyümölcsöt, maradandó gyümölcsöt!” Jn 15,16
[bookmark: _GoBack]A kereszténység első századaitól kezdve, sok férfit és nőt meghívott az Úr, akik elhagyták családjukat, tulajdonukat, anyagi gazdagságukat és mindazt, ami emberileg kívánatos, azért, hogy nagylelkűen kövessék Krisztust, és megalkuvás nélkül éljék evangéliumát, mely a radikális életszentség iskolájává vált számukra. Ma is sokan járják az evangéliumi tökéletesség igényes útját, és az evangéliumi tanácsok fogadalmával valósítják meg hivatásukat. Ezeknek a testvéreinknek a tanúságtétele a szemlélődő és a tevékeny apostoli életben emlékeztet minket az „Isten Országának a titkára, amely már jelen van és hat a történelemben, de mennyei beteljesedését még várja”. - A Jó Pásztor-vasárnapon forduljunk kérő imákkal a Jóistenhez hivatásokért, mert a papi és szerzetesi hivatás különleges isteni ajándék, amely szerves része Isten minden emberről és az egész emberiségről alkotott hatalmas üdvözítő szeretettervének.  XVI. Benedek pápa gondolataiból – (Pápai üzenet 2009.)
